
Rendelkezési elv az Európai Bíróság joggyakorlatában

„A bíróság - törvény eltérő rendelkezése hiányában - a felek által előterjesztett kérelmekhez és jognyilatkozatokhoz kötve van „. Vagy mégsem? Az Európai Bíróság több ítéletében is úgy tűnik figyelmen kívül hagyta ezt az alapelvet. Ugyanis a fogyasztói szerződésekből eredő perekben a nemzeti bíróságok kötelességévé tette, hogy hivatalból vizsgálja az illetékességi kikötés tisztességtelen jellegét akkor, ha tisztességtelenségnek a gyanúja csak felmerül. A Bíróság ítélete nem csak ebből a szempontból vet fel kérdéseket. Ugyanis a tagállami eljárási autonómia elvének ellentmondva, eljárási jogi kérdésben foglalt állást.
A dolgozat először a rendelkezési elv történeti fejlődését vizsgálja, a liberális, szociális, szocialista pertípusban betöltött szerepét. Majd az unió joganyagának a tagállami jogra, pontosabban az eljárásjogra gyakorolt hatásaival foglalkozik, külön figyelmet szentelve az előzetes döntéshozatali eljárásnak. Természetesen az Európai Bíróságnak e témával kapcsolatos joggyakorlata is bemutatásra kerül. Végül azokat az érveket is sorra veszi, melyek alkalmasak lehetnek a Bíróság ítélete és a magyar jog közti összhang megteremtésére.
Dolgozat érdemének tartom, hogy gyakorlati szempontból közelíti meg a problémát, konkrét esetekből indul ki. Továbbá a téma is aktuális, mivel nyolc évvel az Unióhoz való csatlakozásunk után egyre többekben felvetődik a kérdés, hogy érdemes-e az Európai Unióhoz, az alapvető elveihez a közeledés, és a harmonizáció az állampolgárok érdekeit szolgálja-e akkor is, ha bizonyos mértékben a tagállami jogalkotót korlátok közé szorítja. 



